Troels Ravn (S), 2021-05-03:
Med det her forslag ønsker Alternativet, at der skal lovgives om, at der senest i 2030 skal være indfaset en ensartet afgift på CO 2 og andre drivhusgasser på minimum 1.500 kr. pr. ton.
Og derudover foreslås det, at provenuet fra en sådan afgift skal tilbageføres til borgerne med samme beløb til alle.
Lad mig starte med at sige tak til Alternativet.
Det her er vigtigt for mennesker og for samfund, og det er en debat, som Socialdemokratiet selvsagt meget gerne deltager i, og hvor vi også er meget optaget af at finde de helt rigtige løsninger.
I Socialdemokratiet er vi så også enige om, at en højere og mere ensartet beskatning af udledning af CO 2 og CO 2 -ækvivalenter er et vigtigt instrument i den grønne omstilling, og derfor har vi også sammen med Venstre, Radikale Venstre, SF og Det Konservative Folkeparti indgået en aftale om en grøn skattereform i flere faser.
I første fase har vi forhøjet energiafgiften på fossile brændsler for erhverv og dermed taget det første skridt mod en højere og mere ensartet CO 2 -afgift med udgangspunkt i det eksisterende energiafgiftssystem.
Næste skridt bliver en udvidelse af afgiftsgrundlaget til områder, der er relativt veldefinerede, samt en omlægning af energiafgifterne til den mere direkte og ens afgift på CO 2 -udledning.
Det er, som forslagsstillerne anerkender, en svær opgave, der tager sin tid.
Og hvis det skønnes muligt af ekspertgruppen, kan den første delrapportering også indeholde anbefalinger til niveauet for en ensartet CO 2 -afgift i 2030.
Parterne bag den grønne skattereform har altså allerede sendt et prissignal ud i markedet inden for rammerne af det eksisterende energiafgiftssystem og samtidig sendt et signal om, at der kommer en afgift på alle drivhusgasudledninger.
Det er vigtigt.
Ekspertgruppen skal både se på, hvordan man mest hensigtsmæssigt kan skrue en sådan afgift sammen, og hvordan man kan lave kompensations- og tilbageføringsmekanismer, der tager højde for fordelingen i samfundet og den sociale balance
Økonomernes bud på et passende niveau for en CO 2 -afgift varierer og spænder fra 1.250 kr. til 1.500 kr. pr. udledt ton CO 2 .
Og som ministeren var inde på, kan det synes som små forskelle, men for danske husholdninger og virksomheder skal forskellen på de to afgiftssatser tælles i milliarder.
Hvis vi skyder over det afgiftsniveau, som er nødvendigt for at nå de 70 pct. i 2030, er det altså konkrete virksomheder og konkrete mennesker, der betaler prisen.
Samtidig skal afgiften både spille sammen med de øvrige klimatiltag og tage højde for bl.a. konkurrenceevnen i virksomhederne, vores beskæftigelse, som fortsat skal være høj – vi skal have sunde offentlige finanser, vi skal have et stærkt velfærdssamfund, vi skal have social balance.
Der er med andre ord god grund til, at vi har sat nogle eksperter, nogle kloge hoveder, til at hjælpe os, og ekspertgruppen har første delrapportering ultimo 2021 med henblik på at indkalde parterne til drøftelse ultimo 2021, mens den endelige afrapportering sker i efteråret 2022.
I Socialdemokratiet mener vi således, at det er for tidligt at foregribe konklusionerne af ekspertgruppens arbejde med det her yderst komplicerede spørgsmål, hvilket min ordførertale nok også viser.
Til gengæld ser vi frem til drøftelserne, når eksperterne har fremlagt deres arbejde.
Socialdemokratiet kan derfor ikke støtte forslaget.